  Майя Бывальцева 2021-тӥ арын XXIV Герд лыдӟонъёс онлайн амалэн ортчозы. Нырысь-валысь чакланъёсъя, конференци 25-тӥ тулыспалэ радъяськоз. Со сярысь 11-тӥ тулыспалэ «Удмурт Кенеш» огазеяськонлэн Пичи кенешаз ивортӥзы. Туэ конференци Кузебай Гердлэн творчествоысьтыз выль бамъёсызлы сӥземын луоз. Кылосбур тодосъя кандидат Александр Шкляев выль шедьтосъёсыныз тодматоз. Литератураез эскерись, кылосбур тодосъя кандидат Вера Пантелеева Гердлэн творчествоеныз герӟаськем берыктонъёс сярысь вералоз. Озьы ик ужрадэ кунгож сьӧрысь тодосчиос но пыриськозы. Кылсярысь, Эстониысь Ева Тулуз Гердлэн удмурт театрез кылдытон бордын тыршеменыз тодматоз. Финляндиысь егит тодосчи Томи Пойкунен туж тодмо финно-угроведлэн Юрьё Вихманнлэн Кузебай Гердэн кусыпъёсыз сярысь выль ивортодэт сётоз. Венгриысь Этвёш Лоранд нимо университетысь Жужанна Шаланки вералоз, кызьы Кузебай Гердлэн мытэм ужез венгер студентъёслы удмурт кылэз азинтон бордын тыршыны юрттӥз но кызьы мыно берыктонъёс. Докладъёс ваньмыз удмурт кылын луозы Наталья Кондратьева, кылосбур тодосъя доктор, «Удмурт Кенеш» огазеяськонлэн вице-президентэзСо сяна, Ижкарысь Кузебай Герд нимо гимназиын дышетскисьёс удмурт кылын кылбуръёс лыдӟозы. Эшшо Наталья Кондратьева Вавожысь музейлы виртуальной адӟытон дасяны, нош йӧскалык музейлы Гердлы сӥзем экспонатъёсын видеообзор лэсьтыны ӵектӥз. Конференци борды итӥськыны чӧлсконпус (ссылка) «Удмурт Кенешлэн» мерлыко вотэсъёсысь огинъёсаз интыямын луоз. Со сяна, огазеяськонлэн тӧроез Татьяна Ишматова кенешчиосты нимысьтыз интыос дасяны куриз, кытын Герд лыдӟонъёсты пиналъёс но, дышетӥсьёс но учкыны быгатозы. Со удмурт кылэз дышетыны мылкыдэз ӝутӥсь аспӧртэм амал но луоз. Мон малпасько, егитъёслы, пиналъёслы тунсыко луысал кунгож сьӧрысь тодосчиосты кылзыны, удмурт кылын вераськемзэс Татьяна Ишматова, «Удмурт Кенеш» огазеяськонлэн тӧроезОзьы ик Татьяна Ишматова конференци азьын яке со бере Кузебай Гердлы сӥзем ужрадъёс радъяны ӵектӥз. Тодэ вайытом, 2020-тӥ арын Кузебай Гердлы сӥзем научно-практической конференци Башкортостанысь Татышлы ёросысь Выль Татышлы гуртын ортчиз, нош солэсь азьвыл - Ижкарысь Кузебай Герд нимо гимназиын.  Ватсалом, Пичи кенешлэн пумиськоназ «Удмурт Кенешлэн» XIV ӧтчамаз кутэм резолюциез юнматӥзы но огазеяськонлэсь вице-президентъёссэ но исполкомезлэсь ёзчиоссэ бырйизы.  Тегъёс: Мерлык Ижкар Удмуртия УдмуртКенеш удмуртъёс КузебайГерд Гердлыӟдонъёс  